Black Rose

Kumpulan Black Rose adalah sebuah kumpulan rock Malaysia yang pernah aktif pada awal tahun 90-an dan menyampaikan lagu-lagu rock Melayu. Berbeza dengan kumpulan lain yang terarah kepada muzik rock yang keras dan berat, Black Rose lebih berpaksikan muzik American Glamrock yang masih baharu dalam industri muzik tanah air pada ketika itu.

Single daripada album pertama mereka yang menggunakan nama kumpulan sebagai judul album, Penantian ciptaan komposer terkenal Saari Amri dan lirik oleh Mario Blackrose telah melonjakkan nama mereka di persada muzik tempatan. Lagu Penantian juga telah membawa kumpulan ini ke peringkat akhir Juara Lagu '91 setelah menjadi juara bulanan pada April 1991.

Sejarah 
Kumpulan Black Rose telah ditubuhkan pada tahun 1988 oleh empat sahabat iaitu Mario (bass), Jepp (gitar kedua), Bard (vokal & gitar utama) dan Sha'arin (dram) yang merupakan lepasan sekolah tinggi.

Pada awalnya, mereka hanya bermain muzik secara suka-suka sahaja. Sehinggalah pada suatu hari, mereka mencuba nasib dengan menghantar demo tape mereka kepada BMG Pacific pada tahun 1990. Pengurus A&R di BMG pada ketika itu, Aziz Bakar dan Zulkif Headwind telah tertarik dengan identiti muzik glamrock yang dibawa oleh mereka di mana ia merupakan sesuatu yang baharu di Malaysia. Atas faktor itulah Aziz telah meminta Zulkif untuk menerbitkan album pertama untuk kumpulan Black Rose.

Sebelum proses memasukkan vokal berlangsung, mereka mengadakan sesi uji bakat untuk mencari vokalis memandangkan BMG mahukan kumpulan ini menambah seorang anggota. Hasil uji bakat tersebut, mereka telah mengambil bekas pemain dram kumpulan Wizards, Ajin sebagai vokalis Black Rose. Setelah proses rakaman album siap sepenuhnya, maka terhasillah album pertama Black Rose pada penghujung tahun 1990 dengan menggunakan nama kumpulan sebagai judul album.

Album pertama Black Rose ternyata mendapat sambutan di luar jangkaan apabila album tersebut mencatatkan jualan yang sangat membanggakan. Berbekalkan single Penantian dan Cinta Abadi, kumpulan ini tidak mengambil masa yang lama untuk meraih populariti. Bukan itu sahaja, penampilan mereka yang ranggi turut menjadi ikutan peminat rock pada ketika itu. Lagu Penantian ciptaan Saari Amri dan lirik oleh pemain bass Black Rose, Mario juga mara ke pertandingan akhir Juara Lagu 1991.

3 tahun selepas itu, mereka menghasilkan album kedua yang berjudul Rock 'N' Roll. Pada waktu ini, kumpulan ini mengalami pertukaran apabila dua anggota kumpulan Cinema, Amir (vokal) dan Lan (gitar) masuk menggantikan Ajin dan Man yang keluar selepas membuat persembahan di AJL 1991. Dalam album ini, mereka turut menggunakan dua pemuzik undangan di posisi dram iaitu Leman dan Zan setelah pemain dram asalnya, Sha'arin keluar untuk menyambung pengajiannya di luar negara. Selepas album tersebut dipasarkan, anggota Black Rose telah membawa haluan masing-masing.

Anggota Kumpulan
Black Rose 1988-1989 :
 Bard - Vokal & Gitar Utama
 Jepp - Gitar Kedua
 Mario - Bass
 Sha'arin - Dram

Black Rose 1990 :
 Ajin - Vokal
 Bard - Gitar Utama
 Jepp - Gitar Kedua
 Mario - Bass
 Sha'arin - Dram

Black Rose AJL 1991 :
 Ajin - Vokal
 Man - Gitar Utama (dari Kumpulan Etika)
 Jepp - Gitar Kedua
 Mario - Bass
 Sha'arin - Dram

Black Rose 1994 :
 Amir - Vokal (dari Kumpulan Cinema)
 Lan - Gitar Utama (dari Kumpulan Cinema)
 Jepp - Gitar Kedua
 Mario - Bass
 Leman & Zan - Dram (sessionist)

Black Rose 2014 :
 Bard - Vokal
 Jepp - Gitar
 Mario - Bass
 Luigi - Keyboard
 Hady - Drum

Black Rose 2020 (present)

 Ogy - Vokal
 Ann - Gitar
 Mario - Bass
 Man - gitar
 Pirun - Keyboard
 Azad - Drum

Black Rose 2021 (Back)

Ajin - vokal,gitar
Wann - bass
Isa - drum

Diskografi

Album

Blackrose (1990) 
 Penantian
 Arca
 Perdaya
 Simfoni 14/2
 Aku Mercedes Rock n' Roll
 Mawar Hitam
 Hanya Mimpi
 Remaja
 Tetap Menanti
 Cinta Abadi

Rock N' Roll (1994) 
 Cover girl
 memori
 mona
 rock n roll
 mengejar mimpi
 sakit perut live
 rock n roll romeo
 mr jack daniel
 black rose 
 cinta abadi

Single

Cinta Abadi 2014 (2014)

Anugerah & Pencapaian

Anugerah Juara Lagu ke-6

Reunion 
Bard, Mario dan Jepp telah memulakan projek penggabungan semula (reunion) pada tahun 2014. Mereka merakamkan semula lagu Cinta Abadi dalam versi baru dan telah menerima lebih daripada 23,000 tontonan di Youtube.

Trivia 
 Pada awal kemunculan mereka dalam industri muzik tanah air, mereka telah menjadi kegilaan para peminat disebabkan penampilan mereka yang lebih terkini (up-to-date) dan rupa paras mereka yang tampan terutamanya Ajin (vokal) dan Sha'arin (dram).
 Ajin merupakan adik kepada kartunis Cabai yang terkenal dengan siri Tiga Dara Pingitan. Sepertimana kakaknya, Ajin juga berbakat besar dalam seni lukis. Kulit album pertama kumpulan rap, 4U2C pada tahun 1992 adalah rekaan Ajin.
 Sebelum menganggotai Black Rose, Ajin pernah menjadi pemain dram untuk kumpulan Wizards.
 Bard merupakan vokalis asal Black Rose merangkap gitaris.
 Sha'arin yang berdarah kacukan Melayu-Cina pernah mendirikan rumahtangga dengan pelakon Ida Nerina tetapi sudah berpisah dan kini merupakan suami kepada pelakon dan pengacara Yasmin Hani Richardson.
 Sha'arin juga adalah abang kepada pelakon dan pengacara Qi Razali yang juga merupakan pemain dram kumpulan OAG.
Keempat-empat anggota asal Black Rose iaitu Bad, Mario, Jepp dan Shaarin adalah graduan Kolej Damansara Utama sewaktu kumpulan ini mula ditubuhkan. 
Kontra dengan kepercayaan ramai bahawasanya ahli kumpulan ini tidak pandai bermain muzik, mereka sebenarnya bagus bermain muzik tetapi label pada waktu itu memberi tempoh yang singkat untuk merakamkan album oleh itu sessionist diupah untuk menjalankan tugas semasa sesi rakaman. Perkara ini lumrah dalam penerbitan muzik kumpulan rock tempatan pada waktu itu kerana syarikat rakaman lebih mementingkan jualan album dari membangunkan skill dan teknik artis dibawah kontrak mereka. 
Tatkala kumpulan rock tempatan era itu berpaksikan Heavy Metal, BR pula lebih terarah kepada Glam Rock yang sedang meningkat naik di Amerika Syarikat. Mereka bermain muzik keras dan bertenaga. Lagu 'Remaja' itu mencerminkan identiti sebenar muzik Black Rose jika nak dibandingkan dengan Penantian dan Cinta Abadi yang lebih sentimental dan power ballad.

Rujukan

Pautan luar 
 BLACKROSE (Rock) 
 Kumpulan Rock 1980-an (Sejarah Rock Malaysia 2) 
 AJL rock!
 Seredup Kasihmu, By Nia Azalea
 Black Rose - Cinta Abadi (LIVE)

Black Rose
Kumpulan rock Malaysia